CELEX: 62017TN0719
Language: el
Date: 2017-10-23 00:00:00
Title: Υπόθεση T-719/17: Προσφυγή της 23ης Οκτωβρίου 2017 — DuPont de Nemours κ.λπ. κατά Επιτροπής

22.1.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 22/43
            
         Προσφυγή της 23ης Οκτωβρίου 2017 — DuPont de Nemours κ.λπ. κατά Επιτροπής
   (Υπόθεση T-719/17)
   (2018/C 022/60)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες: DuPont de Nemours (Deutschland) GmbH (Neu-Isenburg, Γερμανία) και 12 ακόμη προσφεύγουσες (εκπρόσωποι: D. Waelbroeck, I. Αντύπας και A. Accarain, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει τον κανονισμό (ΕΕ) 2017/1496 της Επιτροπής, της 23ης Αυγούστου 2017 σχετικά με τη μη ανανέωση της έγκρισης της δραστικής ουσίας flupyrsulfuron-methyl («FPS») και τη διάθεση στην αγορά φυτοπροστατευτικών προϊόντων που περιέχουν την ουσία αυτή (1)·
            
         
               —
            
            
               να καταδικάσει την καθής στο σύνολο των δικαστικών εξόδων.
            
         
      Λόγοι και κύρια επιχειρήματα
   
   Προς στήριξη της προσφυγής τους, οι προσφεύγουσες προβάλλουν έξι λόγους.
   
               1.
            
            
               Πρώτος λόγος: παράβαση του κανονισμού για τη διάθεση φυτοπροστατευτικών προϊόντων (1107/2009) (2), του κανονισμού για τη θέσπιση της διαδικασίας ανανέωσης (1141/2010) (3), του κανονισμού για την ταξινόμηση, την επισήμανση και τη συσκευασία των ουσιών και των μειγμάτων (1272/2008) (4) και της οδηγίας περί προστασίας των ζώων που χρησιμοποιούνται για επιστημονικούς σκοπούς (2010/63) (5):
               
                           —
                        
                        
                           οι προσφεύγουσες προβάλλουν ότι ο προσβαλλόμενος κανονισμός εκδόθηκε κατά παράβαση του κανονισμού για τη θέσπιση της διαδικασίας ανανέωσης (1141/2010) και των κατευθυντήριων οδηγιών σχετικά με την ανανέωση (SANC0/10387/2010 rev. 8), καθόσον η Ευρωπαϊκή Αρχή για την Ασφάλεια των Τροφίμων (ΕΑΑΤ) αξιολόγησε εκ νέου το προφίλ επικινδυνότητας της δραστικής ουσίας FPS, καίτοι δεν έχει επέλθει καμία μεταβολή στις τρέχουσες επιστημονικές γνώσεις και στο εφαρμοστέο νομικό πλαίσιο·
                        
                     
                           —
                        
                        
                           οι προσφεύγουσες προβάλλουν ότι ο προσβαλλόμενος κανονισμός εκδόθηκε κατά παράβαση του κανονισμού για την ταξινόμηση, την επισήμανση και τη συσκευασία των ουσιών και των μειγμάτων (1272/2008), καθώς και των κατευθυντήριων οδηγιών της Επιτροπής για τους μεταβολίτες των υπόγειων υδάτων (SANC0/221/2000 rev.10), καθόσον η ΕΑΑΤ στηρίχθηκε στη δική της πρόταση κατάταξης κινδύνου για την δραστική ουσία FPS προκειμένου να καταλήξει σε συμπεράσματα περί της τοξικότητας των τριών μεταβολιτών των υπόγειων υδάτων·
                        
                     
                           —
                        
                        
                           οι προσφεύγουσες προβάλλουν ότι ο προσβαλλόμενος κανονισμός εκδόθηκε κατά παράβαση των κανόνων της Ευρωπαϊκής Ένωσης σχετικά με τα πειράματα σε ζώα που περιλαμβάνονται στον κανονισμό για τη διάθεση των φυτοπροστατευτικών προϊόντων (1107/2009) και στην οδηγία περί προστασίας των ζώων που χρησιμοποιούνται για επιστημονικούς σκοπούς (2010/63), καθόσον η ΕΑΑΤ διαπίστωσε έλλειψη στοιχείων που απαιτούσε πρόσθετες μελέτες γονιδιοτοξικότητας, χωρίς να λάβει υπόψη, ως όφειλε, το σύνολο των αποδεικτικών στοιχείων και παρόλο που δεν υφίστατο αποδεδειγμένη ανάγκη διεξαγωγής περαιτέρω πειραμάτων.
                        
                     
         
               2.
            
            
               Δεύτερος λόγος: στήριξη σε νέες και μη καθιερωμένες κατευθυντήριες γραμμές, η οποία συνιστά παραβίαση της αρχής της ασφάλειας δικαίου, προσβολή των δικαιωμάτων άμυνας και παράβαση ορισμένων διατάξεων του δικαίου της Ευρωπαϊκής Ένωσης:
               
                           —
                        
                        
                           Οι προσφεύγουσες προβάλλουν ότι ο προσβαλλόμενος κανονισμός αντίκειται στην αρχή της ασφάλειας δικαίου, προσβάλλει τα δικαιώματα άμυνας των προσφευγουσών, ενώ συνιστά και παράβαση ορισμένων διατάξεων του δικαίου της Ευρωπαϊκής Ένωσης, καθόσον η ΕΑΑΤ αξιολόγησε τη γονιδιοτοξικότητα των δύο μεταβολιτών της δραστικής ουσίας FPS βάσει νέας και μη εγκεκριμένης επιστημονικής απόψεως, η οποία προς το παρόν τελεί υπό επανέλεγχο, αξιολόγηση η οποία την οδήγησε στη διαπίστωση τεχνητής ελλείψεως στοιχείων στον φάκελο ανανέωσης, και έναντι της οποίας δεν παρασχέθηκε στις προσφεύγουσες η δυνατότητα να τοποθετηθούν.
                        
                     
         
               3.
            
            
               Τρίτος λόγος: παράλειψη διενέργειας ολοκληρωμένης αξιολογήσεως των κινδύνων, η οποία συνιστά προσβολή των δικαιωμάτων άμυνας και παράβαση ορισμένων διατάξεων του δικαίου της Ευρωπαϊκής Ένωσης:
               
                           —
                        
                        
                           Οι προσφεύγουσες προβάλλουν ότι ο προσβαλλόμενος κανονισμός προσβάλλει τα δικαιώματά τους άμυνας και συνιστά παράβαση ορισμένων διατάξεων του δικαίου της Ένωσης, καθόσον η Επιτροπή στηρίχθηκε αποκλειστικά στα συμπεράσματα της ΕΑΑΤ προκειμένου να αποφασίσει την απαγόρευση της δραστικής ουσίας FPS, χωρίς να λάβει υπόψη όλα τα διαθέσιμα επιστημονικά δεδομένα που αποδεικνύουν ότι η χρήση της δραστικής ουσίας FPS είναι ασφαλής, ιδίως δε τις πρόσθετες μελέτες που διεξήγαγαν με δική τους πρωτοβουλία οι προσφεύγουσες για να απαντήσουν στην υποτιθέμενη έλλειψη στοιχείων που διαπίστωσε η ΕΑΑΤ, καθώς και στην αξιολόγηση του κράτους μέλους εισηγητή και στα σχόλια των άλλων κρατών μελών κατά την εξέταση της ανανέωσης.
                        
                     
         
               4.
            
            
               Τέταρτος λόγος: παραβίαση της αρχής της αναλογικότητας:
               
                           —
                        
                        
                           Οι προσφεύγουσες προβάλλουν ότι ο προσβαλλόμενος κανονισμός είναι προδήλως δυσανάλογος σε σχέση με το γενικό προφίλ ασφαλείας της δραστικής ουσίας FPS και ότι η Επιτροπή θα μπορούσε να είχε αντιμετωπίσει τα ζητήματα λόγω των οποίων εκδόθηκε ο προσβαλλόμενος κανονισμός μέσω λιγότερο περιοριστικών μέτρων, μη συνεπαγόμενων την απαγόρευση της χρήσεως της δραστικής ουσίας FPS, π.χ. μέσω της αξιοποίησης της διαδικασίας υποβολής περαιτέρω επιβεβαιωτικών πληροφοριών που προβλέπεται στο άρθρο 6, περίπτωση στ', του κανονισμού για τα φυτοπροστατευτικά προϊόντα (1107/2009) ή μέσω μέτρων άμβλυνσης της επικινδυνότητας που λαμβάνονται σε εθνικό επίπεδο από τα κράτη μέλη της Ευρωπαϊκής Ένωσης.
                        
                     
         
               5.
            
            
               Πέμπτος λόγος: παραβίαση της αρχής της απαγόρευσης των διακρίσεων:
               
                           —
                        
                        
                           Οι προσφεύγουσες προβάλλουν ότι η Επιτροπή παραβίασε την αρχή της απαγόρευσης των διακρίσεων, καθόσον τα ζητήματα προς αντιμετώπιση των οποίων εκδόθηκε ο προσβαλλόμενος κανονισμός έχουν παγίως έως σήμερα αντιμετωπιστεί από την Επιτροπή μέσω λιγότερο περιοριστικών μέτρων. Ποτέ μέχρι σήμερα η Επιτροπή δεν στηρίχθηκε σε τέτοιου είδους ανησυχίες για να δικαιολογήσει την οριστική απαγόρευση της χρήσεως μιας ουσίας.
                        
                     
         
               6.
            
            
               Έκτος λόγος: παραβίαση των αρχών της χρηστής διοίκησης και της δικαιολογημένης εμπιστοσύνης της DuPont:
               
                           —
                        
                        
                           Οι προσφεύγουσες προβάλλουν ότι η Επιτροπή δεν διαχειρίστηκε ορθά τη διαδικασία επανεξέτασης της δραστικής ουσίας FPS, με αποτέλεσμα η DuPont να δαπανήσει σημαντικά ποσά για την προετοιμασία φακέλων με επιστημονικά στοιχεία που εν τέλει αποδείχτηκαν παντελώς αχρείαστα, καθόσον η Επιτροπή μετέβαλε απροσδόκητα τη στάση της όσον αφορά ορισμένα ζητήματα. Επιπρόσθετα, οι προσφεύγουσες προβάλλουν ότι ο προσβαλλόμενος κανονισμός διακυβεύει την επίτευξη των σκοπών της πολιτικής του ανταγωνισμού οι οποίοι εξηγούν την αποεπένδυση στη δραστική ουσία FPS, που η ίδια η Επιτροπή επέβαλε στις Dow/DuPont για να αποφύγει τη δημιουργία δεσπόζουσας θέσης στην αγορά ζιζανιοκτόνων για καλλιέργειες δημητριακών εντός του ΕΟΧ. Ο εν λόγω εσφαλμένος χειρισμός της διαδικασίας επανεξέτασης της δραστικής ουσίας FPS συνιστά παράβαση του καθήκοντος επιμέλειας της Επιτροπής, καθώς και παραβίαση των αρχών της χρηστής διοίκησης και της δικαιολογημένης εμπιστοσύνης της DuPont.
                        
                     
         
      (1)  Εκτελεστικός κανονισμός (ΕΕ) 2017/1496 της Επιτροπής, της 23ης Αυγούστου 2017, για τη μη ανανέωση της έγκρισης της δραστικής ουσίας DPX KE 459 (flupyrsulfuron-methyl), σύμφωνα με τον κανονισμό (ΕΚ) 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του εκτελεστικού κανονισμού (ΕΕ) 540/2011 της Επιτροπής (ΕΕ 2017, L 218, σ. 7).
   
      (2)  Κανονισμός (ΕΚ) 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (ΕΕ 2009, L 309, σ. 1).
   
      (3)  Κανονισμός (ΕΕ) 1141/2010 της Επιτροπής, της 7ης Δεκεμβρίου 2010, για τη θέσπιση της διαδικασίας ανανέωσης της καταχώρισης μιας δεύτερης ομάδας δραστικών ουσιών στο παράρτημα I της οδηγίας 91/414/ΕΟΚ του Συμβουλίου και για την κατάρτιση του καταλόγου των ουσιών αυτών (ΕΕ 2010, L 322, σ. 10).
   
      (4)  Κανονισμός (ΕΚ) 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/EΟΚ και 1999/45/EΚ και την τροποποίηση του κανονισμού (EΚ) 1907/2006 (ΕΕ 2008, L 353, σ. 1).
   
      (5)  Οδηγία 2010/63/ΕΕ του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2010, περί προστασίας των ζώων που χρησιμοποιούνται για επιστημονικούς σκοπούς (ΕΕ 2010, L 276, σ. 33).